Kairiškiai

Kairiškiai – kaimas Akmenės rajono savivaldybės pietvakariuose, prie kelio , 13 km į pietus nuo Viekšnių, 13 km į vakarus nuo Papilės, dešiniajame Virvytės krante. Seniūnaitijos centras. Per kaimą teka Ventos intakas Uogys.

Yra paštas (LT-85016), biblioteka (nuo 1953 m.), buvusi Kairiškių mokykla. Kairiškių dvaro sodyboje, statytoje XIX a. antroje – XX a. pirmoje pusėje, išliko medinių ir mūrinių gyvenamųjų, ūkinių (svirnas, rūsys), gamybinių (Virvyčios užtvanka, Vlado Sirutavičiaus kartono fabrikas (1903 m. prie jų įrengta hidroelektrinė) pastatų.

Senosiose kapinėse (XIX a. pabaiga – XX a. pradžia) yra koplytstulpis su Pietos skulptūra, koplytėlė su Jėzaus Nazariečio skulptūra ir ornamentuotu kryžiumi, dvi koplytėlės medžiuose, su Švč. Mergelės Marijos skulptūra ir Šv. Šeimos skulptūrine grupe.

Istorija 

Prie Kairiškių yra Žemaičių šventvietė Kairiškių senkapis (Apžadų kapeliai), jame rastas V-VIII a. įmovinis kirvis. XVI a. Kairiškių seniūnais buvo Oginskiai. 1582–1640 m. seniūnu buvo Marcijonas Bogdanas Oginskis, o 1640–1667 m. – Aleksandras Oginskis. Kaime yra išlikusi Sirutavičių dvarvietė. 1904 m. Vlado Sirutavičiaus dvare vyko Lietuvos socialdemokratinio jaunimo sąjungos steigiamasis suvažiavimas. 1911 m. V. Sirutavičius dalyvavo statant kartono fabriką, kuris veikė iki 1961 m.

Sovietmečiu buvo tarybinio ūkio centrinė gyvenvietė. 1953 m. įsteigta biblioteka, medicinos punktas.

Mokykla 

1936 m. įkurta pradžios mokykla, nuo 1950 m. septynmetė, nuo 1961 m. vidurinė, nuo 1993 m. Kairiškių pagrindinė mokykla, nuo 2008 m. Akmenės rajono Papilės Simono Daukanto vidurinės mokyklos Kairiškių skyrius.

Gyventojai

Žymūs žmonės 
 Kairiškiuose gyveno ir dirbo Didžiojo Vilniaus Seimo dalyvis, Lietuvos socialdemokratų partijos veikėjas, inžinierius Vladas Sirutavičius, 1903 m. pastatęs savo dvare vieną pirmųjų hidroelektrinių Lietuvoje ir 1908 m. įsteigęs kartono fabriką (veikė iki 1956 m.). 1919–1930 m. išplėtė jį.
 Apolinaras Nicius, Akmenės rajono savivaldybės Administracijos direktorius, gimęs Kairiškiuose.
 Ramūnas Perminas, Papilės Simono Daukanto gimnazijos direktorius, gimęs Kairiškiuose.
 Arturas Mickevičius, Istorikas, Vytauto Didžiojo Universiteto docentas, mokslų daktaras, gimė Kairiškiuose

Seniūnai 
 1582–1640 m. Marcijonas Bogdanas Oginskis
 1640–1667 m. Aleksandras Oginskis

Galerija

Šaltiniai 

Akmenės rajono savivaldybės gyvenvietės